Document ID: 31998R2866

Reference:
10/ 03
BG
Официален вестник на Европейския съюз
3
31998R2866
L 359/1
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (EО) № 2866/98 НА СЪВЕТА
от 31 декември 1998 година
относно валутните курсове към еурото на валутите на държавите-членки, които приемат еурото
СЪВЕТЪТ НА ЕВРОПЕЙСКИЯ СЪЮЗ,
като взе предвид Договора за създаване на Европейската общност, и по-специално член 109л, параграф 4, първо изречение от него,
като взе предвид предложението на Комисията,
като взе предвид становището на Европейската централна банка (1),
(1)
Като има предвид, че съгласно член 109й, параграф 4 от Договора третият етап на Икономическия и паричен съюз започва на 1 януари 1999 г.; като има предвид, че Съветът, на заседание в състав държавни и правителствени ръководители, потвърди на 3 май 1998 г., че Белгия, Германия, Испания, Франция, Ирландия, Италия, Люксембург, Нидерландия, Австрия, Португалия и Финландия изпълняват необходимите условия за приемането на единна валута от 1 януари 1999 г. (2).
(2)
Като има предвид, че съгласно Регламент (EО) № 974/98 на Съвета от 3 май 1998 г. относно въвеждането на еурото (3), еурото е валутата на държавите-членки, които приемат единната валута от 1 януари 1999 г.; като има предвид, че въвеждането на еурото изисква приемането на валутните курсове, по които еурото ще замести националните валути и по които ще се съотнася към националните парични единици; като има предвид, че валутните курсове в член 1 са валутните курсове, посочени в член 1, трето тире от Регламент (EО) № 974/98.
(3)
Като има предвид, че съгласно Регламент (EО) № 1103/97 на Съвета от 17 юни 1997 г. относно определени разпоредби, отнасящи се до въвеждането на еурото (4), всяко позоваване на екю в правните инструменти се заменя с позоваване на еуро при курс 1 еуро за 1 екю; като има предвид, че член 109л, параграф 4, второ изречение от Договора предвижда, че приемането на валутните курсове само по себе си не променя външната стойност на екюто; като има предвид, че това се осигурява чрез приемането като валутни курсове на валутните курсове към екюто на валутите на държавите-членки, които приемат еурото, както са изчислени от Комисията на 31 декември 1998 г. съгласно установената практика за изчисляване на всекидневните официални курсове на екюто.
(4)
Като има предвид, че министрите на държавите-членки, които приемат еурото като своя единна валута, управителите на централните банки на тези държави-членки, Комисията и Европейският паричен институт/Европейската централна банка са приели съответно на 3 май 1998 г. (5) и на 26 септември 1998 г. две комюникета за определянето и приемането на неотменими валутни курсове за еурото.
(5)
Като има предвид, че Регламент (EО) № 1103/97 предвижда, че валутните курсове се приемат като 1 еуро, изразено във всяка национална валута на държавите-членки, които приемат еурото; като има предвид, че за да се осигури висока степен на точност, тези курсове ще се приемат с шест цифри, без да се определят обърнати курсове или двустранни курсове между валутите на държавите-членки, които приемат еурото,
ПРИЕ НАСТОЯЩИЯ РЕГЛАМЕНТ:
Член 1
Неотменимо фиксираните валутни курсове към еурото на валутите на държавите-членки, които приемат еурото, са:
1 еуро
=
40,3399
белгийски франка
=
1,95583
германски марки
=
166,386
испански песети
=
6,55957
френски франка
=
0,787564
ирландски лири
=
1 936,27
италиански лири
=
40,3399
люксембургски франка
=
2,20371
нидерландски гулдена
=
13,7603
австрийски шилинга
=
200,482
португалски ескудо
=
5,94573
финландски марки.
Член 2
Настоящият регламент влиза в сила на 1 януари 1999 г.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 31 декември 1998 година.
За Съвета
Председател
R. EDLINGER
(1)  ОВ С 412, 31.12.1998 г., стр. 1.
(2)  Решение 98/317/EO на Съвета от 3 май 1998 г. в съответствие с член 109й, параграф 4 от Договора (ОВ L 139, 11.5.1998 г., стр. 30).
(3)  ОВ L 139, 11.5.1998 г., стр. 1.
(4)  ОВ L 162, 19.6.1997 г., стр. 1.
(5)  ОВ С 160, 27.5.1998 г., стр. 1.

Summary:
Валутни курсове към еврото на националните валути
Валутни курсове към еврото на националните валути
РЕЗЮМЕ НА:
Регламент (ЕO) № 2866/98 — относно валутните курсове към еврото на валутите на държавите членки, които приемат еврото
КАКВА Е ЦЕЛТА НА РЕГЛАМЕНТА?
Той определя валутните курсове към еврото на бившите национални валути на държавите от еврозоната.
Тези валутни курсове бяха приети на 31 декември 1998 г., когато първите единадесет държави от ЕС приеха еврото (Австрия, Белгия, Германия, Ирландия, Испания, Италия, Люксембург, Нидерландия, Португалия, Финландия и Франция).
ОСНОВНИ АСПЕКТИ
За да стане член на еврозоната, което е третият етап от Икономическия и паричен съюз на ЕС, дадена държава от ЕС трябва да изпълни определени икономически и правни условия, известни като критерии за конвергенция. Тези критерии имат за цел да гарантират, че държавите могат да демонстрират стабилност — в рамките на определени граници — по отношение на цените, финансовата позиция на тяхното правителство, стабилността на валутния курс и дългосрочните лихвени проценти.
Регламентът е изменян няколко пъти, за да се приемат обменните курсове на новите държави, присъединяващи се към еврозоната:
Гърция през 2001 г.,
Словения през 2007 г.,
Кипър и Малта през 2008 г.,
Словакия през 2009 г.,
Естония през 2011 г.,
Латвия през 2014 г.,
Литва през 2015 г.
Съгласно член 140 от Договора за функционирането на ЕС валутните курсове към еврото на валутите на държавите от ЕС се определят от Съвета на ЕС. Той взема решение с единодушието на държавите от еврозоната и на засегнатата държава, като действа по предложение на Европейската комисия и след провеждане на консултации с Европейската централна банка.
Валутните курсове се фиксират неотменимо:
1 евро =
Валутен курс
Стара национална валута
40,34
белгийски франка
1,96
германски марки
15,65
естонски крони
340,75
гръцки драхми
166,39
испански песети
6,56
френски франка
0,79
ирландски лири
1 936,27
италиански лири
0,59
кипърски лири
0,70
латвийски лата
3,45
литовски литаса
40,34
люксембургски франка
0,43
малтийски лири
2,20
нидерландски гулдена
13,76
австрийски шилинга
200,48
португалски ескудо
239,64
словенски толара
30,13
словашки крони
5,95
финландски марки
ОТКОГА СЕ ПРИЛАГА РЕГЛАМЕНТЪТ?
              
Той се прилага от 1 януари 1999 г.
ОБЩА ИНФОРМАЦИЯ
              
За допълнителна информация, вж.:
„Приемане на еврото“ на уебсайта на Европейската комисия
„Използване на еврото“ на уебсайта на Европейската централна банка
ОСНОВЕН ДОКУМЕНТ
            
Регламент (EО) № 2866/98 на Съвета от 31 декември 1998 година относно валутните курсове към еврото на валутите на държавите членки, които приемат еврото (OВ L 359, 31.12.1998 г., стр. 1—2)
Последващите изменения на Регламент (ЕО) № 2866/98 са инкорпорирани в основния текст. Тази консолидирана версия е само за документална справка.
последно актуализация 25.07.2016